Kogu aasta töötas arhiivis Ingerisoomlaste Liidu algatatud  ingerisoome rahvapärimuse kogumise aktsiooni raames Liilia Laaneman, keda juhendas materjalide korraldamise osas A. Korb. Arhiivi juures tegutsenud Tartu Ülikooli eesti ja võrdleva rahvaluule õppetooli muinasjutuprojekt (juht Risto Järv) lõpetas imemuinasjututekstide sisestamise tekstikorpusse ning asus looma teiste muinasjutuliikide korpust (novellilaadsed, legendilaadsed, rumala kuradi muinasjutud Matthias Johann Eiseni kogudest - Anu Jalas, Liilia Laaneman). Kirjutati valmis tüübikommentaarid ja tehti  representatiivne tüübivalik Eesti imemuinasjuttude teadusliku antoloogia algusosa kohta (R. Järv, Mairi Kaasik, Kärri Toomeos- Orglaan).